SENA เตรียมเปิดเฟส 2 “เดอะ คิทท์ พลัส สุขุมวิท 113” หลังเฟสแรกทำยอดแล้วกว่า 70%
SENA เตรียมเปิดเฟส 2 "เดอะ คิทท์ พลัส สุขุมวิท 113" หลังเฟสแรกทำยอดขายได้แล้วกว่า 70% พร้อมเปิดอีก 5 โครงการอย่างต่อเนื่องใน H2/59
3 ต.ค. 2559

นางเกษรา ธัญลักษณ์ภาคย์ รองประธานเจ้าหน้าที่บริหาร บริษัท เสนาดีเวลลอปเม้นท์ จำกัด (มหาชน) หรือ SENA เปิดเผยว่า โครงการใหม่ “เดอะ คิทท์ พลัส สุขุมวิท 113” มูลค่าโครงการ 550 ล้านบาท ได้รับการตอบรับที่ดี จากการเปิดขายในช่วงเดือน ก.ค.ที่ผ่านมา โดยปัจจุบันมียอดขายแล้วกว่า 70%  และคาดว่าจะสามารถปิดการขายได้ภายในเร็วๆ นี้ พร้อมเตรียมเปิดเฟส 2 ต่อเนื่องเพื่อตอบรับกระแสความต้องการของตลาดในย่านนี้
โดยโครงการ “เดอะ คิทท์ พลัส สุขุมวิท 113” เป็นโครงการคอนโดมิเนียมใกล้รถไฟฟ้าสายสีเขียวและเชื่อมต่อไปยังรถไฟฟ้าสายเหลือง รวมทั้งเป็นโครงการที่นำพลังงานสะอาดจากแสงอาทิตย์มาใช้ โดยการติดตั้งโซลาร์เซลล์ประหยัดไฟฟ้าส่วนกลาง 24 ชั่วโมง สำหรับห้องขนาด 28 ตารางเมตร ราคาเริ่มต้น 1.2 ล้านบาท
นางเกษรา  กล่าวต่อว่า บริษัททยอยเปิดโครงการใหม่ที่เหลือครบภายในปีนี้ตามแผนโครงการใหม่ในปี 59 มีจำนวน 7 โครงการ มูลค่ารวมกว่า 4,670 ล้านบาท แบ่งเป็นโครงการแนวราบ 1,980 ล้านบาท คอนโดมิเนียม 2,690 ล้านบาท ซึ่งในช่วงครึ่งปีแรก บริษัทได้เปิดแล้ว 2 โครงการ คือโครงการ SENA Ville บรมราชชนนี-สาย 5 มูลค่าโครงการ 880 ล้านบาท และโครงการ SENA Park Ville รามอินทรา-วงแหวน เฟส 1 มูลค่าโครงการ 1,100 ล้านบาท
ทั้งนี้ พร้อมเปิดอีก 5 โครงการอย่างต่อเนื่องในครึ่งปีหลัง โดยเมื่อเดือน ก.ค.59 เปิด The Kith Plus สุขุมวิท 113 มูลค่าโครงการ  550  ล้านบาท , เดือนกันยายนเปิด The Niche Mono บางนา เฟส 3 มูลค่าโครงการ 160 ล้านบาท  The Niche ID พระราม 2 เฟส 2 มูลค่าโครงการ 540 ล้านบาท และบริษัทจะทยอยเปิดโครงการที่เหลืออีก 2 โครงการ ซึ่งประกอบด้วย  The Kith Lite บางกะดี เฟส 2 มูลค่าโครงการ 310 ล้านบาท และ  The Niche Mono สุขุมวิท 50 มูลค่าโครงการ 1,130 ล้านบาท
ส่วนแนวโน้มผลการดำเนินงานในช่วงครึ่งปีหลังของปี 59  ยังคงเติบโตอย่างต่อเนื่อง โดยบริษัทตั้งเป้าหมายรายได้รวม 3,500 ล้านบาท และยอดขายอยู่ที่ 4,500 ล้านบาท ช่วงครึ่งปีแรกมียอดโอนเข้ามาแล้วกว่า 2,500 ล้านบาท และยังมียอดขายรอรับรู้รายได้ (Backlog) ณ วันที่ 30 มิ.ย. 59 อีกกว่า 2,400 ล้านบาท  จะเป็นยอดที่รอรับรู้รายได้ในครึ่งปีหลังประมาณ 1,000 ล้านบาท อีกทั้งบริษัทมีแผนเปิดโครงการใหม่อย่างต่อเนื่องในครึ่งปีหลังเพื่อสะสมยอดขายรอโอนสำหรับปี 60